  Виталий Пронин Туэ 4 толэзь ӵоже Удмуртиысь 1 сюрс 700-лэсь трос водительёс руль сьӧры кудӟыса пуксизы. Соос пӧлысь 56 мурт наркотикен усыкмемын вал. 268 водитель, правозэ ыштыса вылысь но, машинаен ворттылӥз, ивортэ Удмуртиысь МВД-лэн пресс-службаез. Дэри ёросын луэм авариын ӧз удалты«Ренолэн» мышказ мынӥсь машиналы но.Туспуктэм: Удмуртиысь МВД-лэн пресс-службаезЮэм водитель кышкыт луэ мукет мынӥсь-ветлӥсьёслы но. Кылем арня вискын Ижевск — Аэропорт сюрес вылын шимес ДТП учыраз. Татын 3 машина нелькиськиз. «Киа» автомобилен мынӥсь 51 аресъем воргорон машинаослы пумит потӥз. Шуккиськиз «Реноен». Та машиналэн мышказ мынӥсь ВАЗ-2106 пыриз «Ренолэн» бераз. Авария луэм интыын ик быриз «Ренолэн» водителез — 31 аресъем воргорон. Оглом 7 мурт сӧсырмиз. Соос пӧлын 6 аресъем пинал но, со больницае келямын. Ярам, нылпи креслоын пуке вылэм. ВАЗ2106 машинаысь 26 аресъем водитель но зол шуккиськиз — солэн гадьысьтыз лыэз пилиськемын, вӧзаз пукись пассажирлэсь улонзэ реанимациын утьыны выро. Нош «Реноысь» бырем водительлэн кылизы кышноез но пичи пиналъёсыз. Авариез кылдытэм водителез юэмын-а, ӧвӧл-а шуыса эскерыны соку ик ӧз быгатэ — сое но больницае интыязы. Вирзэ басьтыса, тодмо луиз: 51 аресъем воргоронтуж зол кудӟемын вылэм. Солы пумит ӝутэмын уголовной уж — Уголовной кодексысь 264-тӥ статьялэн 3-тӥ люкетэзъя (водительлэн мынон-ветлон правилоосты тӥяменыз валче адямиез юри малпатэк быронэ вуттон). Табере та ужез сэрттэ-пертче Следствиея управление. Кудӟемзэ лыдэ басьтыса, 51 аресъем воргоронлэсь кылзэ чурыт юаны луэ. Соку водительлы ичизэ 5 ар пытсэт сьӧрын визь люкано луоз. Нялтас вераса, май толэзе шутэтскон нуналъёс куспын полициын ужасьёс шараязы 187 кудӟем водительёсты. Кылем шутэтскон нуналъёсы МВД-ысь Госавтоинспекция радъяз «Мотоциклист» ужрад. 3 нунал ӵоже 200 мототранспорт эскеремын вал, законэз тӥян 59 учыр шараямын. Кык питранэн ворттылӥсьёс пӧлын но 5 кудӟем водитель ёс шедизы. Эшшо 5 мурт мотике пуксем правотэк. 11 мотоцикллэн кулэ луись документъёсыз ӧй вал. Нош 19 муртлы пумит протоколъёс гожтэмын шлемъёстэк ворттылэмзы понна. МВД-ын ужасьёс тодэ вайыто: руль сьӧры юыса пуксем понна 30 сюрс манет штраф сётӥське, озьы ик водительлэсь 1,5-2 арлы правозэ талало. Водитель пумит луэ ке освидетельствованиез ортчыны, солы таӵе ик кыл кутон лякиське. Тодӥськоды ке, адями руль сьӧры кудӟыса пуксиз шуыса, одно ик ивортэ полицие 02 (сотовойысь 102) телефонъя. Уго юэм водитель сюрес вылын бадӟым кышкытлык кылдытэ. __ Елена СКВОРЦОВА  